Uznesenie Európskeho parlamentu z 15. marca 2007 o jarnom love a odchyte sťahovavého vtáctva na Malte



Úradný vestník 301 E , 13/12/2007 S. 0204 - 0206



P6_TA(2007)0074 Nezákonný lov vtákov na Malte Uznesenie Európskeho parlamentu z 15. marca 2007 o jarnom love a odchyte sťahovavého vtáctva na Malte Európsky parlament - so zreteľom na petíciu č. 794/2004, petíciu č. 334/2005 a petíciu č. 886/2005, - so zreteľom na správu o vyšetrovacej misii, ktorú uskutočnil Výbor pre petície na Malte 9. až 12. mája 2006, - so zreteľom na smernicu Rady 79/409/EHS z 2. apríla 1979 o ochrane voľne žijúceho vtáctva [1] (smernica o vtáctve), - so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín [2] (smernica o biotopoch), - so zreteľom na články 10, 226 a 242 Zmluvy o ES, - so zreteľom na otázku na ústne zodpovedanie B6-0015/2007, - so zreteľom na článok 108 ods. 5 rokovacieho poriadku, A. keďže Európsky parlament dostal niekoľko petícií proti zaužívanej praxi jarného lovu a odchytu sťahovavého vtáctva na Malte vrátane petície Belgickej kráľovskej spoločnosti na ochranu vtáctva, ktorú podpísalo 300000 Európanov, z toho viac než 4000 z Malty; keďže 115000 Európanov, najmä zo Spojeného kráľovstva, poslalo vo februári 2007 maltskej vláde petície na protest proti jarnému lovu, B. keďže Výbor pre petície prešetril obvinenia vyjadrené v petíciách a podľa článku 192 ods. 3 rokovacieho poriadku vyslal na Maltu delegáciu, aby na mieste zistila skutočnú situáciu, C. keďže podľa správy o tejto vyšetrovacej misii sa má za to, že hoci zodpovedné maltské orgány vyvinuli určité úsilie v snahe zosúladiť vnútroštátnu legislatívu a jej uplatňovanie s právnymi predpismi Spoločenstva, nezákonný a nerozvážny lov a odchyt na Malte počas jarného sťahovania vtáctva stále vážne ohrozuje zachovanie a prežitie populácií niekoľkých druhov sťahovavých vtákov, D. keďže správa o vyšetrovacej misii Výboru pre petície vyjadruje aj obavy, či Malta dodržiava smernice o vtáctve a o biotopoch, ako aj obavy z nezákonného lovu a odchytu chránených druhov, najmä dravých vtákov, E. keďže maltskí poľovníci obhajujú jarný lov a odchyt ako súčasť svojej kultúrnej tradície; keďže však dostupné miesta odpočinku pre sťahovavé vtáctvo sa v posledných rokoch v dôsledku mestského rozvoja značne zmenšili a keďže lov je vďaka novým metódam a zbraniam efektívnejší a teda škodlivejší pre populácie sťahovavého vtáctva, čo zapríčiňuje lokálne vyhubenie vtákov, ako sú napríklad sokol sťahovavý a sova pálená, F. keďže podľa prieskumov verejnej mienky sa zdá, že veľká väčšina maltskej spoločnosti je proti súčasnej praxi v oblasti lovu, G. keďže maltská vláda sa rozhodla v tomto roku otvoriť od 10. apríla do 20. mája 2007 jarnú loveckú sezónu na hrdličku poľnú a prepelicu, čo sú druhy so silne klesajúcim počtom jedincov, a sezónu na odchyt od 26. marca do 20. mája 2007, H. keďže Malta je jedným z hlavných zúžených miest na trasách pre vtáky migrujúce medzi Európou a Afrikou; keďže nedávna štúdia priniesla dôkaz o tom, že v 35 krajinách, zväčša v európskych krajinách, sa strieľajú vtáky a v 19 krajinách sa odchytávajú, pričom mnohé z týchto vtákov patria medzi vzácne alebo ohrozené druhy, I. keďže Komisia zisťuje, či maltská transpozícia smernice o vtáctve spĺňa požiadavky smernice a či sa legislatíva správne uplatňuje, a začala proti Malte konanie o porušení, pretože nedodržiava v plnom rozsahu ustanovenia článku 9 uvedenej smernice, J. keďže Komisia odporučila, aby maltská vláda tento rok nepovolila jarný lov, a oznámila, že ak bude povolený jarný lov v roku 2007, Komisia má v úmysle preskúmať vo forme spojenej veci jarný lov, ktorý bol povolený aj v rokoch 2004, 2005 a 2006 a zaslať Malte k tejto otázke odôvodnené stanovisko, K. keďže záväzok členských štátov plne spolupracovať s Komisiou, keď koná v rámci svojich právomocí podľa článku 226 Zmluvy o ES, vyplýva zo zásady spolupráce v dobrej viere, ako je ustanovené v článku 10 Zmluvy o ES, 1. berie na vedomie správu o vyšetrovacej misii Výboru pre petície, počas ktorej boli všetky skutočnosti preskúmané priamo na mieste 9. až 12. mája 2006, a podporuje odporúčania uvedené v správe; 2. zdieľa obavy vyjadrené v správe o vyšetrovacej misii, najmä v súvislosti s povolením udeleným pre jarný lov oddychujúcich sťahovavých vtákov a nezákonným lovom a odchytom chránených druhov, a to aj v oblastiach chránených právom Spoločenstva; 3. odsudzuje všetky druhy nezákonného lovu vo všetkých členských štátoch; 4. vyzýva maltskú vládu a Komisiu, aby zverejnili plné znenie svojich odborných stanovísk k tejto otázke; 5. víta rozhodnutie Komisie preskúmať súlad maltských právnych predpisov so smernicou o vtáctve a jej uplatňovanie a naliehavo žiada Komisiu, aby zdvojnásobila svoje úsilie a presvedčila maltské orgány, aby konali v plnom rozsahu v súlade s právom Spoločenstva; 6. vyzýva maltskú vládu, aby v plnom rozsahu dodržiavala smernicu o vtáctve, príslušné právne predpisy Spoločenstva a ustanovenia Zmluvy o pristúpení, ktorú maltská vláda podpísala; 7. víta rozhodnutie maltskej vlády riešiť prípady opakovaného zneužívania predpisov, okrem iného, zvýšením pokút až na 14000 EUR a stanovením väzby v dĺžke do dvoch rokov a trvalým odobratím poľovníckeho preukazu; 8. víta rozhodnutie maltskej vlády zakázať jarný odchyt hýľov a lov vtákov na mori; 9. pripomína zásadu spolupráce v dobrej viere ustanovenú v článku 10 Zmluvy o ES, podľa ktorej sa členské štáty dohodli, že budú plne spolupracovať s európskymi inštitúciami; 10. poukazuje na to, že zásada spolupráce v dobrej viere má osobitný význam, keď Komisia koná ako "ochranca zmlúv" a kontroluje dodržiavanie právnych predpisov Spoločenstva členskými štátmi podľa článku 226 Zmluvy o ES; 11. poveruje svojho predsedu, aby toto uznesenie postúpil Rade, Komisii a vláde i parlamentu Malty. [1] Ú. v. ES L 103, 25.4.1979, s. 1. [2] Ú. v. ES L 206, 22.7.1992, s. 7. --------------------------------------------------